Document ID: 32010D0564

KOMISSION PÄÄTÖS,
tehty 28 päivänä lokakuuta 2009,
valtiontukiohjelmasta C 61/03 (ex NN 42/01), jonka Italia on toteuttanut ilmailuteollisuuden hyväksi
(tiedoksiannettu numerolla K(2009) 8097)
(Ainoastaan italiankielinen teksti on todistusvoimainen)
(ETA:n kannalta merkityksellinen teksti)
(2010/564/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
on edellä esitettyjen määräysten mukaisesti kehottanut asianomaisia osapuolia esittämään huomautuksensa (1),
sekä katsoo seuraavaa:
(1)
Tutkittavana oleva toimenpide koskee yksittäisiä tukia, jotka on myönnetty kahteen ilmailualan tutkimus- ja kehityshankkeeseen (tuet A139/AB139 ja BA609). Italia on myöntänyt tuet ilmailuteollisuuden kilpailukyvyn kehittämistä ja parantamista koskevista toimenpiteistä annetun lain nro 808/1985 (Interventi per lo sviluppo e l'accrescimento di competitività delle industrie operanti nel settore aeronautico, jäljempänä ’laki nro 808/85’) nojalla. Italian parlamentti hyväksyi tämän lain 24 päivänä joulukuuta 1985. Komissio hyväksyi tukijärjestelmän vuonna 1986 (2). Koska oli kyseenalaista, voitiinko kyseisiin kahteen hankkeeseen soveltaa EY:n perustamissopimuksen 296 artiklaa, ja koska komissiolla ei siinä vaiheessa ollut käytettävissään riittävästi tietoja, jotta se olisi voinut tehdä niistä lopullisen arvion, se katsoi, että hankkeet eivät sisältyneet komission päätöksen 2008/806/EY (3) soveltamisalaan.
1. MENETTELY
(2)
Kantelun ja riippumattomien asiantuntijoiden toimittaman arvioinnin jälkeen komissio aloitti 1 päivänä lokakuuta 2003 muodollisen tutkintamenettelyn, jäljempänä ’ensimmäinen menettelyn aloittamispäätös’. Menettely koski kuutta tutkimus- ja kehityshankkeille myönnettyä tukiohjelmaa, joista Italia ei ollut ilmoittanut erikseen. Komissio epäili ohjelmien yhteensopivuutta T&K-työhön myönnettävään tukeen sovellettavien sääntöjen kanssa (4).
(3)
Komissio päätti 22 päivänä kesäkuuta 2005 tehdyllä päätöksellä (5), jäljempänä ’toinen menettelyn aloittamispäätös’, laajentaa menettelyn soveltamisalaa koko lain nro 808/85 soveltamiseen, toisin sanoen myös niihin hankkeisiin, joiden Italia väitti kuuluvan 296 artiklan soveltamisalaan. Toinen päätös julkaistiin 12 päivänä lokakuuta 2005 (6).
(4)
Italian viranomaiset huomauttivat 17 päivänä kesäkuuta 2005 päivätyllä kirjeellä, että näiden kahden menettelyn aloittamispäätökset koskivat kansallisen turvallisuuden kannalta arkaluonteisia seikkoja.
(5)
Komissio vastasi 15 päivänä heinäkuuta 2005 päivätyllä kirjeellä, että sen tutkimus rajoittuu yksinomaan siviilihankkeisiin ja että kansalliseen turvallisuuteen liittyvien tärkeiden hankkeiden arviointi tehdään juuri sen vuoksi, että ne voidaan sulkea pois eikä niihin sovelleta lopullista päätöstä.
(6)
Komissio teki 11 päivänä maaliskuuta 2008 päätöksen 2008/806/EY useista yksittäisistä tutkimus- ja kehityshankkeista, jotka Italia oli rahoittanut.
(7)
Päätöksen 2008/806/EY johdanto-osan 419 kappaleessa todetaan seuraavaa: ”Sitä vastoin komissio ei voi tehdä lopullista arviota menettelyn aloittamisesta tehdyssä toisessa päätöksessä mainituista kahdesta hankkeesta, joiden sotilaallista luonnetta komissio epäili päätöksessään. Komissio varaa itselleen oikeuden pyytää Italialta asiasta lisätietoja voidakseen tehdä päätöksen lähitulevaisuudessa.”
(8)
Italian viranomaiset liittivät kyseisiin kahteen hankkeeseen liittyviä tietoja useisiin komissiolle tutkintamenettelyn aikana lähettämiinsä kirjeisiin. Italian viranomaiset toimittivat 24 päivänä huhtikuuta 2007 päivätyllä kirjeellä kaksi yksityiskohtaista selvitystä kyseisistä hankkeista.
(9)
Italian Euroopan unionissa olevan pysyvän edustuston tiloissa järjestettiin 4 päivänä toukokuuta 2007 tapaaminen, jossa Italian viranomaiset antoivat komission edustajien nähtäväksi näitä kahta hanketta koskevia asiakirjoja (kansalliseen turvallisuuteen liittyvät asiakirjat).
(10)
Komissio pyysi 5 päivänä toukokuuta 2008 päivätyllä kirjeellä lisätietoja kyseisistä kahdesta hankkeesta.
(11)
Italia toimitti nämä tiedot 9 päivänä heinäkuuta 2008.
(12)
Italian viranomaiset veivät 29 päivänä syyskuuta 2008 kaksi komission viranomaista vierailulle […] (7) sotilastukikohtaan, jossa BA609-helikopteria testataan, sekä AgustaWestlandin pääkonttoriin Cascina Costassa (Varesen maakunnassa).
(13)
Italia toimitti tästä vierailusta 7 päivänä lokakuuta 2008 päivätyllä kirjeellä pöytäkirjan, jossa oli yksityiskohtainen luettelo vierailulla katsastetuista sotilaallisista laitoksista sekä tutkittavana olevaa hanketta koskevia todisteita.
(14)
Italia ilmoitti 9 päivänä lokakuuta 2008 päivätyllä kirjeellä toimittavansa lisää asiakirja-aineistoa hankkeista. Se ilmaisi myös olevansa valmis jatkamaan yhteistyötä komission kanssa, vaikka se katsoikin hankkeiden liittyvän kansalliseen turvallisuuteen ja kuuluvan siten 296 artiklan soveltamisalaan.
(15)
Italia toimitti 29 päivänä lokakuuta 2008 päivätyllä kirjeellä lisätietoja BA609-hankkeesta.
(16)
Italia toimitti 31 päivänä maaliskuuta, 7 päivänä toukokuuta ja 24 päivänä heinäkuuta 2009 päivätyillä kirjeillä vielä muita lisätietoja BA609-hankkeesta, myös sen rahoitusta koskevista viimeisimmistä muutoksista. Komissio vastasi 22 päivänä huhtikuuta 2009 päivätyllä kirjeellä.
2. PERUSTELUT MUODOLLISEN TUTKINTAMENETTELYN ALOITTAMISELLE
(17)
Toisessa menettelyn aloittamispäätöksessä komissio totesi epäilevänsä vakavasti, voitaisiinko hankkeet AB139 (tai A139, jäljempänä ’A139’) ja BA609 luokitella sotilaallisiksi, kuten Italian viranomaiset väittivät.
(18)
A139-hankkeen osalta komissio esimerkiksi huomautti, että AgustaWestlandin verkkosivustolla (8) luetellaan tälle tuotteelle seuraavat käyttötarkoitukset: kiireelliset sairaankuljetuslennot, palontorjunta, satamaluotsin lennätykset aluksen ja sataman välillä, lainvalvonta, avomeritoiminta, etsintä- ja pelastustyöt sekä yksityis-/liikelennot. Komissio katsoi, ettei yksikään näistä sovelluksista ole sotilaallinen.
(19)
BA609-hankkeen tapauksessa komissio pani merkille esimerkiksi Bell/Agustan verkkosivustolla (9) julkaistun usein kysyttyjen kysymysten luettelon, jossa yritys vastaa kysymykseen ”Onko BA609-helikopteria saatavilla sekä siviili- että sotilaskonfiguraatioina?” seuraavasti: ”BA609-helikoptereita suunnitellaan tällä hetkellä vain siviilikäyttöön tarkoitettuina konfiguraatioina. Lähin sotilaallista konfiguraatiota vastaava tekninen ratkaisu on SAR (Search and Rescue) -konfiguraatio, jota käytetään rannikkovartiotyyppisissä ilma-aluksissa. Tässä vaiheessa helikopteria ei ole saatavilla sotilaallisina konfiguraatioina.”
(20)
Komissio ei pystynyt päätöstä 2008/806/EY tehtäessä saatavilla olleiden tietojen perusteella laatimaan lopullista arviota näistä kahdesta hankkeesta. Se varasi itselleen oikeuden esittää Italialle uusia tietopyyntöjä selventääkseen joitakin hankkeiden näkökohtia ennen lopullisen päätöksen tekemistä. Sen vuoksi se katsoi, etteivät nämä kaksi hanketta sisältyneet kyseisen päätöksen soveltamisalaan.
3. KOLMANSIEN OSAPUOLTEN HUOMAUTUKSET KYSEISISTÄ KAHDESTA HANKKEESTA
(21)
Toisen menettelyn aloittamispäätöksen jälkeen ja menettelyn aikana kolmas osapuoli, joka halusi pysyä nimettömänä, jäljempänä ’kolmas osapuoli’, esitti joitakin erityisiä huomioita tutkittavina olevista kahdesta hankkeesta.
(22)
Kolmas osapuoli epäili, voidaanko tutkittavina olevia hankkeita pitää sotilaallisina. Sen mukaan AW139 on täysin siviilikäyttöön tarkoitettu helikopteri, koska sille ei ole määritelty sotilassovelluksia. Se, että joitakin AW139-helikoptereita on ostettu puolustusvoimien käyttöön eri puolille maailmaa, ei muuta hankkeen luonnetta.
(23)
Kolmas osapuoli huomautti, että sotilas- ja siviilihelikopterien välillä tehdään ero jo sertifiointivaiheessa, yleensä silloin, kun tuote sertifioidaan ensimmäisen kerran. Se lisäsi, että sotilaalliset ohjelmat etenevät tavallisesti siten, että ensimmäisenä vaiheena on sotilasspesifikaatioiden määrittely, jota seuraa kehittämissopimuksen ja myöhemmin valmistussopimuksen teko puolustusministeriön kanssa. Kolmannen osapuolen mukaan nämä vaiheet ovat yleensä julkisia, ja ne mainitaan valtion puolustusbudjetissa.
(24)
BA609-hankkeen osalta kolmas osapuoli lainasi Agustan toimittamia julkisia tietoja, joissa mainittiin kallistuvalle roottorille (tilt-rotor) pelkästään siviilisovelluksia.
(25)
Kolmas osapuoli totesi myös, että Agusta tarvitsi näiden kahden hankkeen kehittämiseen merkittäviä rahasummia, joita se ei olisi saanut kokoon ilman valtion tukea.
(26)
Erityisesti kolmas osapuoli väitti, että A139-kopterin kehittämiseen olisi vaadittu vähintään 700 miljoonan euron investoinnit. Se huomautti vielä, että Agustan osallistuminen BA609:n kehittämistä koskevaan yhteishankkeeseen yhdessä Bellin kanssa olisi maksanut vähintään 200 miljoonaa euroa.
(27)
Kolmas osapuoli väitti, että julkisesti saatavilla olevien tietojen perusteella Agustan T&K-menot eivät täsmää näihin kustannuksiin.
4. ITALIAN ESITTÄMÄT HANKKEIDEN KUVAUKSET
(28)
Toisessa menettelyn aloittamispäätöksessä komissio epäili, voitiinko sille ilmoitetut kaksi hanketta - A139 ja BA609 - luokitella sotilaallisiksi, kuten Italian viranomaiset väittivät.
(29)
Kuten päätöksessä 2008/806/EY todetaan, komissio ei saatavilla olleiden tietojen perusteella pystynyt tekemään lopullista arviota näistä kahdesta hankkeesta.
(30)
Tutkittavina olevissa hankkeissa on tuensaajana Agusta (10), Finmeccanica-konserniin kuuluva helikoptereihin erikoistunut yritys. Kirjeissään Italia ilmoitti, että Agusta esittää huomautuksensa yhdessä Finmeccanican kanssa.
(31)
Ensinnäkin on muistettava, että Italian hallitus on käyttänyt lakia nro 808/85 sekä siviili- että sotilashankkeiden rahoittamiseen. Italian viranomaisten toimittamien lukujen mukaan (päätöksen 2008/806/EY 171-172 kohta) yhteensä 3 miljardin euron tuista noin 1 311 miljoonaa euroa on käytetty kansalliseen turvallisuuteen liittyviin hankkeisiin.
(32)
Italia esitti myös taulukon, jossa lueteltiin ohjelmasta rahoitetut kansalliseen turvallisuuteen liittyvät hankkeet. Siviililain soveltaminen sotilashankkeisiin selittää, miksi tiettyjä hankkeita ei mainita lainkaan valtion puolustusbudjetissa.
(33)
Erityisesti Italia väitti, että kyseisille kahdelle hankkeelle myönnetty tuki oli perusteltu kansalliseen turvallisuuteen liittyvistä syistä, ja vetosi EY:n perustamissopimuksen 296 artiklaan.
4.1 A139-hanke
(34)
Italian viranomaisten mukaan A139:n kehittäminen aloitettiin NATOssa käytyjen alustavien neuvottelujen jälkeen yhteistyöhankkeena venäläisen Kamov-yrityksen kanssa, mutta se päättyi vuonna 1997. Myöhemmin Italian hallitus esitti puolustusministeriön välityksellä virallisen pyynnön, joka koski taktisen kuljetushelikopterin kehittämistä taisteluoperaatioiden tueksi.
(35)
Italian viranomaiset esittivät komissiolle […] päivätyn virallisen pyynnön toteutettavuustutkimuksesta, jossa keskityttäisiin sotilaallisiin vaatimuksiin.
(36)
Samalla ne esittelivät sotilashelikopterille laaditut tekniset spesifikaatiot, jotka oli päivätty […].
(37)
Italia selitti, että Agustan työ keskittyi vuoteen 1999 asti alkuperäiseen tyyppisuunnitteluun ja teknistä toteutettavuutta koskevien ratkaisujen kehittämiseen vastauksena taistelutueksi tarkoitetun taktisen kuljetushelikopterin kehittämistä koskevaan pyyntöön. Agusta teki koehelikopterilla testejä ja validointeja, kuten […] (vuonna 1998) ja […] (vuonna 1999).
(38)
Italian mukaan toimintaa jatkettiin […] kanssa vuonna 2000.
(39)
Italian viranomaisten mukaan lain nro 808/85 perusteella rahoitetut hankkeet päättyivät sotilaallisen koehelikopterin kehittämiseen.
(40)
Italian hallitus teki päätöksen tuen myöntämisestä A139-hankkeeseen vuonna 1998. Valtiontuki maksettiin yritykselle […] erässä seuraavan taulukon mukaisesti:
Taulukko 1
Rahoitustuki A139-hankkeeseen
(euroa)
Vuosi
Vuosittain myönnetty määrä
Yhteenlaskettu määrä
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
[…]
(41)
Italia selitti, että sotilashelikopterin kehittämisessä oli tapahtunut viivästyksiä, koska puolustusministeriö oli jälkikäteen tarkentanut A139:lle asetettavia operatiivisia vaatimuksia ulkomailla (Albania, Bosnia, Makedonia, Timor ja Kosovo) sotilaallisista rauhanturvaoperaatioista saatujen kokemusten huomioon ottamiseksi. Nämä tarkennukset koskivat […].
(42)
Italia kertoi, että A139-helikopterilla oli tarkoitus korvata nykyinen Bell 212-, 205- ja 412-helikoptereista koostuva laivue. Italia kuitenkin lisäsi, että vuoden 2001 syyskuun 11:nnen päivän tapahtumat olivat pakottaneet sen tarkistamaan suunnitelmiaan, jotta […].
(43)
Italian mukaan A139-hanke eroaa myöhemmästä siviilihelikopteria koskevasta AW139-hankkeesta. A139-hanke, joka nyt on komission tutkittavana, muodostaa perustan AW149-sotilashelikopterin kehittämiselle.
(44)
Italia esitti komissiolle vertailun näiden kahden helikopterin, AW139:n ja AW149:n, teknisistä ominaisuuksista. Italian mukaan vertailusta ilmenee, että
-
AW139:llä on kaikki siviilihelikopterin ominaisuudet;
-
AW149:llä on kaikki sotilashelikopterin ominaisuudet;
-
teknisen taitotiedon vuotaminen hankkeesta toiseen on hyvin vähäistä, koska ilma-alukset ovat jo lähtökohtaisesti niin erilaisia.
(45)
Seuraava taulukko on koottu Italian toimittamien tietojen perusteella. Kolmannessa sarakkeessa vertaillaan kyseisten kahden helikopterin ominaisuuksia, toisin sanoen sitä, miltä osin AW149:een kehitetyt osat poikkeavat AW139:n osista.
Taulukko 2
AW139- ja AW149-hankkeiden vertailu
Siviiliversio AW139
Sotilasversio AW149
AW149 verrattuna AW139:ään
Pääroottorin halkaisija
13,8 m
14,6 m
Uusi
Pyrstöroottorin halkaisija
2,7 m
2,8 m
Uusi
Ohjaamo
Leveys + 3 cm
Uudenmallinen rakenne
Matkustamo
Pituus + 30 cm
Leveys + 26 cm
Uudenmallinen rakenne
Laskutelineet
Ei törmäyksen sietävä
Maavara 42 cm
Törmäyksen sietävä (sotilasstandardien perusteella)
Maavara 50 cm
Uusi malli
Pyrstöpuomi
+ 45 cm
Muutettu tai uusi
Lentoonlähtömassa
6 400 kg; siviilisertifiointi JAR/FAR 29
6 800-7 000 kg (ilman tehtäväkohtaisia varusteita); sertifiointi AR 56 (Utility-versio) ja DEF STAN 00-970 (Yhdistyneen kuningaskunnan puolustusministeriö)
Uusi
Moottorit
PW PT6-67C, perusmalli
PW PT6-67C, automaattinen (Italian mukaan)
Uusi
Voimansiirto
Saatavilla + 25 %:n vääntömomentti
Uudet mekaaniset osat entisessä kotelossa
Apumoottori
Ei
Apulaitemoduuli
Uusi
Polttoainejärjestelmä
Siviilistandardin JAR/FAR29 mukaan törmäyksen sietävä
Sotilasstandardien mukaan törmäyksen sietävä; itsetiivistyvä
Uusi malli
Aseet
Ei
7,62 mm:n kiväärit; voidaan asentaa 7 × 70 mm:n raketinheitin; 20 mm:n konekiväärit
Uusi
Ulkoinen kuormitus
Yleishyödyllisen käytön standardi (etsintä- ja pelastustyöt)
NATOn standardin mukaisen kuormituksen kestävät siivenkärkievät
Uusi malli
Ballistinen suojaus
Ei
Kyllä
Uusi
Avioniikkajärjestelmä
Normaalit siviilijärjestelmät
Sotilasvaatimukset täyttävä joustava järjestelmä, johon voi integroida uusia tehtäväkohtaisia, viestintä- ja navigointivälineitä
Uusi
(46)
Italia toimitti tietoja myös AW139:n kehittämisestä. Vuonna 2000 kehitettiin maatestausalusta (ground test vehicle) ja vuonna 2001 koottiin koehelikopteri / lentokykyinen prototyyppi. Vuosina 2000 ja 2001 tehtiin ensimmäiset prototyypit ja aloitettiin niiden kehittäminen ja sertifiointi. EASA sertifioi helikopterin vuonna 2003 (ja yhdysvaltalainen FAA vähän myöhemmin). Vuonna 2004 annettiin uusi sertifiointi, jonka perusteella helikopteria voitiin jo alkaa toimittaa perusversiona. Vuonna 2005 sertifioitiin lisää apulaitteistoja ja saatiin näin aikaan entistä kehittyneempi helikopteri, jossa oli enemmän avioniikkaa, kuten säätutka, infrapunalaitteet, hätäkellukkeet, aputankit jne.
(47)
Italia toimitti selvitykset myös Agustan taloudellisesta tilanteesta ja sen T&K-hankkeiden rahoituksesta. Se esitti myös luettelon AW139:n kehittämiseen osallistuneista kumppaniyrityksistä, joiden kanssa Agusta oli tehnyt riskien ja tulojen jakamista koskevat sopimukset. Ne pienensivät merkittävästi Agustan alkuperäisiä investointeja hankkeeseen.
(48)
Italia toimitti yleisluonteisia lukuja Agustan T&K-toiminnan kustannuksista. Italian mukaan T&K-investointien osuus oli noin (20-30) prosenttia Agustan vuotuisesta liikevaihdosta (keskimäärin (550-700) miljoonaa euroa vuosina 1998-2000). Lain nro 808/85 perusteella rahoitettujen sotilashankkeiden osuus oli […] prosenttia T&K-toiminnan kokonaiskustannuksista. Loput käytettiin joko valtion tukemiin siviilihankkeisiin (10-30 prosenttia, rahoitettu lain nro 808/85 perusteella) tai omarahoitteisiin T&K-hankkeisiin ((35-45) prosenttia). Sittemmin AW139-hankkeeksi muuttuneen T&K-hankkeen vuotuinen rahoitus oli […] miljoonaa euroa ([…] prosenttia […] prosentista).
(49)
Italia toimitti myös Agustan tilintarkastajan (PricewaterhouseCoopers) 15 päivänä syyskuuta 2006 antaman tarkastuslausuman, jonka mukaan
-
materiaali-, laite- ja muita kustannuksia koskevat tiedot on ekstrapoloitu asianmukaisesti hanketta koskevasta analyyttisesta kirjanpidosta;
-
työvoimakustannukset on määritetty vakiotuntipalkasta, joka ei ylitä puolustusministeriön asettamia palkkarajoja; ja
-
rahoitusta koskevat tiedot vastaavat teollisuusministeriöstä lain nro 808/85 nojalla myönnettyjä määriä.
(50)
Siihen kolmannen osapuolen väitteeseen, jonka mukaan T&K-hankkeen luonteen ratkaisee se, mihin käyttöön tuote sertifioidaan ensimmäisen kerran, Italian viranomaiset vastasivat, ettei sertifiointi riitä perusteeksi helikopterin luonteen määrittämiseen. Näkemyksensä tueksi Italian viranomaiset esittivät pitkän luettelon helikoptereita, jotka oli sertifioitu ensin sotilas- ja vasta myöhemmin siviilikäyttöön tai päinvastoin tai joille oli haettu samanaikaisesti molemmat sertifioinnit.
(51)
Italian mukaan siitä, että sotilashelikoptereille haetaan sertifiointi myös siviiliviranomaisilta ja että myöhemmät sotilassertifioinnit rajoitetaan vain joihinkin tiettyihin osatekijöihin (kuten avioniikkaan ja aseistukseen), on tulossa tavanomainen käytäntö.
(52)
Lopuksi Italia totesi, ettei siviilisertifiointi sulje pois sitä, että helikopterin kehittäminen on voitu alun perin rahoittaa sotilaskäyttöä varten (kuten A139-hankkeessa on Italian viranomaisten mukaan tapahtunut) ja että yritys on myöhemmin voinut rahoittaa siviiliversion kehittämisen ja sertifioinnin täysin omin varoin.
4.2 BA609-hanke
(53)
BA609-hankkeen tavoitteena on kehittää kallistuvalla roottorilla varustettu ilma-alus, joka nostetaan leijuntaan ja lasketaan leijunnasta helikopterin tapaan ja jota voidaan lentää kuin lentokonetta. Siipien roottorit kääntyvät nousun ja laskun aikana pystysuoraan ja lennon aikana vaakasuoraan asentoon. Aluksessa helikopterin joustavuus eli sen kyky nousta ja laskeutua ahtaissa paikoissa yhdistyy lentokoneen kykyyn lentää pitkiä matkoja paljon suuremmilla nopeuksilla. Toisin kuin muut helikopterit, BA609 kuitenkin vaatii kokonsa ja ominaisuuksiensa vuoksi tasoitetun laskeutumisalustan (sementtialusta), joten se ei sovellu käytettäväksi autiomaassa eikä sillä voida laskeutua öljylautoille.
(54)
BA609-hanketta johtaa yhdysvaltalainen yritys Bell. Italian mukaan BA609 on alun perin kehitetty V22:sta, Yhdysvaltain hallituksen käyttämästä kallistuvalla moottorilla varustetusta ilma-aluksesta.
(55)
Italia selittää, että Bell ja Agusta kehittävät siviiliversiota yhdessä ja omin varoin Bell/Agusta-yhtiössä, josta 60 prosenttia on Bellin ja 40 prosenttia Agustan hallinnassa.
(56)
Italian mukaan BA609-helikopterin kahden version rinnakkainen kehittäminen on edennyt seuraavasti.
Taulukko 3
BA609-hankkeen etenemisvaiheet
Vuosi
BA609-siviilihelikopterin kehittämisvaiheet
BA609-sotilashelikopterin kehittämisvaiheet
1996
Bell aloittaa kehittämistyön
Lokakuu 1998
Bell ja Agusta tekevät sopimuksen
[…]
Lokakuu 1998
[…]
Joulukuu 2002
BA609-prototyypin ensimmäiset maatestaukset
Maaliskuu 2003
Ensimmäisen prototyypin ensimmäinen lento
2004
[…]
Syyskuu 2005
[…]
Heinäkuu 2006
Toisen siviiliprototyypin ensimmäinen lento
2012
Sertifioinnin oletettu myöntämisvuosi
(57)
Toukokuussa 2007 Italian viranomaiset esittivät komissiolle sotilaallisia vaatimuksia koskevat asiakirjat.
(58)
Italia toimitti myös kirjeitä, joissa merivoimat ilmaisi strategisen kiinnostuksensa BA609:n kehittämiseen. Italian tietojen mukaan tarkoitus on, että […] pitäisi myös kyetä kuljettamaan kannellaan kallistuvalla roottorilla varustettua ilma-alusta.
(59)
Italian mukaan Agustan Italiassa toteuttama BA609:n kehityshanke, johon Italia väittää myöntäneensä tukea, koskee BA609:n sotilasversiota, joka on Bellin Yhdysvaltain tehtailla kehitettävästä BA609:n siviiliversiosta erillinen ja erilainen hanke.
(60)
Italia toimitti yksityiskohtaiset tiedot kummankin version - sotilas- ja siviilihelikopterin - teknisistä ominaisuuksista. Italian viranomaisten mukaan ne vahvistavat, että helikopterista on olemassa sotilasversio. Kyseisten tietojen mukaan
-
sotilasversio on painavampi (8 t, kun siviiliversion paino on 7,6 t) ja sillä on suurempi lentoonlähtömassa (18 000 lb, kun siviiliversion massa on 16 800 lb);
-
sotilasversiossa on vahvistettu kennorakenne, joka mahdollistaa liukuovien asennuksen, ballistinen suojaus, erityisvahvisteet paikoissa, joihin kohdistuu ylimääräistä kuormitusta, sekä tiukemmat törmäyksensietovaatimukset täyttävä koneen rungon iskunvaimennus;
-
sotilasversiossa on tehokkaampi moottori (PWC PT6C-67, ei PWC PT6C-67A, kuten siviiliversiossa);
-
sotilasversiossa on apuvoimalaite, joka tuottaa tehoa moottorien ollessa sammutettuina ja lisää aluksen operatiivista kykyä; siviiliversiossa ei vastaavaa apuvoimalaitetta ole;
-
sotilasversion laskuteline on suunniteltu vaikeisiin laskeutumisoloihin ja iskuihin, jotka ovat tavallisia sotilaskäytössä; siviiliversio on varustettu sisään vedettävällä laskutelineellä;
-
sotilasversiossa on törmäyksen sietävä itsetiivistyvä polttoainejärjestelmä, joka mahdollistaa tankkauksen lennon aikana muille helikoptereille määritettyjen sotilasvaatimusten mukaisesti; siviiliversiossa törmäyksen sieto on heikompi;
-
sotilasversiossa on lisäksi tiettyjä muita erikoisominaisuuksia, jotka puuttuvat siviiliversiosta: se on varustettu 20 mm:n konekivääreillä ja raketinheittimillä; se sietää sotilastehtävistä aiheutuvan ulkoisen lisäkuormituksen (joukkojen saapuminen ja poistuminen jne.); sen siivissä ja roottoreissa on ballistinen suojaus, ja siinä on panssaroitu ohjaamo.
(61)
Komission viranomaiset vierailivat 29 päivänä syyskuuta 2008 paikan päällä Italian viranomaisten kutsusta. He kiersivät Italian viranomaisten kanssa sotilastukikohdassa, jossa BA609-helikopteria testataan, sekä Agustan pääkonttorissa ja sen T&K-osastoilla.
(62)
Italian viranomaiset esittelivät heille
-
kaukomittauskeskuksen ja tiedottivat käynnissä olevista BA609:n koelentoon liittyvistä operaatioista;
-
BA609:n toisen prototyypin (11) lennon ja laskeutumisen sekä roottorien kallistumisen lentoasennosta leijunta-asentoon;
-
itse BA609-helikopterin sen lentäjän opastuksella;
-
BA609:n kolmannen prototyypin, jota kehitetään sotilastukikohdan lentokonehallissa.
(63)
Agustan toimitusjohtaja piti sotilastukikohdassa yksityiskohtaisen esityksen BA609-hankkeesta. Italian puolustusministeriön edustaja antoi joitakin tarkempia tietoja sotilaskonfiguraatioista ja ministeriön vaatimusten mukaisista tehtävistä.
(64)
Lisäksi toimitettiin aineistoa V22:sta vastaavien Yhdysvaltain viranomaisten esille tuomista ongelmakohdista, […] (12).
(65)
Tietoja toimitettiin myös kallistuvan roottorin perusavioniikan kehittämisestä sotilastehtäviin tarkoitettuja konfiguraatioita varten […].
(66)
Agustan pääkonttorin turvaeristetyllä alueella Cascina Costassa komission viranomaisille esiteltiin seuraavat suoraan BA609-hankkeeseen liittyvät kohteet:
-
BA609:n luonnollisen kokoinen malli […] konfiguraationa sekä kyseisiin tehtäviin tarvittavat laitteet […];
-
järjestelmäintegraatiolaboratorio (mission system integration laboratory), jossa voitiin seurata simuloituja tehtäviä […] avulla.
(67)
Italia toimitti tietoja BA609-hankkeeseen myönnetyistä tuista, joista oli tehty kaksi tukipäätöstä. Ensimmäinen päätös koski vuosia 1998-2000, ja sen summa oli noin […] miljoonaa euroa.
(68)
Toinen päätös koski toimintaa vuosina 2001-2004, ja tällä päätöksellä myönnettiin vielä […] miljoonaa euroa tukea. Nämä kehittämistoimet ovat yhä käynnissä, koska hanke on viivästynyt huomattavasti, ja Italian hallitus maksoi viimeisimmät erät […].
(69)
Italia toimitti tuen määristä seuraavan yksityiskohtaisen taulukon (13).
Taulukko 4
Rahoitustuki BA609-hankkeelle
(miljoonaa euroa)
1998
1999
2000
2001
2002
2003
2004
Yhteensä
Kehitysalustan sotilasteknologia
Kallistuvan roottorin simulaatiokoodi
[…]
[…]
[…]
[…]
[…]
[…]
[…]
[…]
Voimansiirtojärjestelmän tekniikka
[…]
[…]
[…]
[…]
[…]
[…]
[…]
[…]
Lennonjohtojärjestelmä
[…]
[…]
[…]
[…]
[…]
[…]
[…]
[…]
Koelento (HW ja SW)
[…]
[…]
[…]
[…]
[…]
[…]
[…]
[…]
Välisumma
[…]
[…]
[…]
[…]
[…]
[…]
[…]
[…]
A609:n myöhemmät sotilas- ja turvallisuuskonfiguraatiot
Arkkitehtuuri
[…]
[…]
[…]
[…]
[…]
[…]
[…]
[…]
Lentoranko
[…]
[…]
[…]
[…]
[…]
[…]
[…]
[…]
Järjestelmät
[…]
[…]
[…]
[…]
[…]
[…]
[…]
[…]
Avioniikka
[…]
[…]
[…]
[…]
[…]
[…]
[…]
[…]
Välisumma
[…]
[…]
[…]
[…]
[…]
[…]
[…]
[…]
Yhteensä
[…]
[…]
[…]
[…]
[…]
[…]
[…]
[…]
(70)
Italia on toimittanut tietoja myös Agustan T&K-toiminnan kustannuksista (ks. johdanto-osan (48) kappale). BA609-siviilihelikopterista aiheutuneet vuosittaiset kustannukset kaudella 1998-2000 olivat keskimäärin […] miljoonaa euroa ([…] prosenttia edellä mainituista […] prosentista).
(71)
Kuten edellä johdanto-osan (49) kappaleessa todetaan, Italia on toimittanut A139-hankkeesta Agustan tilintarkastajien (PricewaterhouseCoopers) antaman lausuman.
(72)
Italian mukaan sotilashankkeesta ei ole vuotanut sellaista teknistä tietoa, josta olisi ollut hyötyä Bell/Agustan kehittämässä siviilihankkeessa. Lisäksi Italia väittää, että vaikka taitotietoa olisikin siirtynyt toiseen hankkeeseen, teknisen tiedon vuotamista olisi erittäin vaikea arvioida määrällisesti.
(73)
Italia myöntää, että helikopterien perusteknologia on periaatteessa aina kaksikäyttöistä ja että sama pätee myös kallistuvaan roottoriin. Italia kuitenkin huomauttaa, että tutkittavana olevassa tapauksessa tilanne on tavallista monimutkaisempi, koska hanke koskee paljon laajamittaisemman sotilashankkeen pohjalta kehitettyä erittäin innovatiivista ilma-alusta.
(74)
Lopuksi Italia huomauttaa, että kallistuvalla roottorilla varustetun ilma-aluksen kehittäminen ei vaikuta kilpailuun, koska Euroopassa tai muualla maailmassa ei ole käynnissä muita vaihtoehtoisia tai vastaavia hankkeita.
(75)
Näillä perusteilla Italia toteaa, että ainoa kallistuvaa roottoria koskeva T&K-hanke, jota sen oli tarkoitus tukea, on BA609-hanke, ja se koskee nimenomaan sotilaskäyttöön tarkoitettua ilma-alusta.
4.3 Italian päätelmät kyseisistä kahdesta hankkeesta
(76)
Italian viranomaiset vetoavat kummankin ilma-aluksen osalta EY:n perustamissopimuksen 296 artiklaan. Sen perusteella ne vaativat komissiota lopettamaan tämän tutkintamenettelyn, joka on aiheeton, koska tutkittavana olevat toimenpiteet eivät kuulu EY:n perustamissopimuksen 87 ja 88 artiklan soveltamisalaan.
(77)
Kuten Italian viranomaisten toimittamissa tiedoissa on useaan kertaan mainittu, Italian viranomaiset toteavat vielä, että jos komissio on huolestunut Italian hallituksen hyväksymien toimenpiteiden vaikutuksista kilpailuun, sen olisi EY:n perustamissopimuksen 298 artiklan 1 kohdan mukaan tutkittava toimenpiteet yhdessä Italian kanssa.
5. ARVIOINTI
(78)
Komission arvioinnin tarkoituksena on pääasiallisesti selvittää, kuuluuko Italian hallituksen kyseisille kahdelle hankkeelle myöntämä tuki EY:n perustamissopimuksen 296 artiklan soveltamisalaan.
(79)
Jos Italian hallituksen kyseisille kahdelle hankkeelle myöntämä tuki ei kuulu EY:n perustamissopimuksen 296 artiklan soveltamisalaan, kuten kolmas osapuoli väittää, komission on arvioitava hankkeet EY:n perustamissopimuksen 87 artiklan ja erityisesti T&K-hankkeisiin myönnettävään tukeen sovellettavien sääntöjen perusteella. Jos taas Italian toimenpiteet kuuluvat EY:n perustamissopimuksen 296 artiklan soveltamisalaan, kilpailusääntöjä ei sovelleta (14).
(80)
Italian toimittamien tietojen ja Italiaan tekemänsä vierailun perusteella komissio pystyi tekemään lopullisen arvion näistä kahdesta hankkeesta ja Italian hallituksen niiden tueksi toteuttamista toimenpiteistä.
(81)
Aluksi on huomautettava, että laitteiden sotilaallinen luonne ja käyttötarkoitus eivät yksinään oikeuta poikkeamaan EY:n perustamissopimuksen 296 perustuvista yhteisön säännöistä. Toimenpiteissä on myös oltava kyse jäsenvaltion keskeisistä turvallisuuseduista. Euroopan unionin tuomioistuimen oikeuskäytännön mukaan EY:n perustamissopimuksen 296 artiklaa on tulkittava suppeasti ja siinä tarkoitettuihin poikkeuksiin voidaan turvautua vain poikkeuksellisissa ja tarkasti rajatuissa tapauksissa. Tällaisissa tapauksissa jäsenvaltioiden on todistettava, että poikkeaminen on perusteltua.
(82)
Näin ollen arvioinnissa on ensinnäkin selvitettävä kyseisten kahden tutkimushankkeen luonne.
(83)
Toiseksi arvioinnissa on tutkittava, onko Italia näyttänyt toteen, että toteutetut toimenpiteet katsottiin tarpeellisiksi sen keskeisten turvallisuusetujen turvaamiseksi ja että ne liittyivät aseiden, ammusten ja sotatarvikkeiden tuotantoon tai kauppaan - toisin sanoen, sovelletaanko niihin EY:n perustamissopimuksen 296 artiklaa.
(84)
Kolmanneksi arvioinnissa on tarkasteltava, onko tuki mahdollisesti vaikuttanut kilpailun edellytyksiin yhteismarkkinoilla siinä vaiheessa, kun Agusta on kehittänyt siviilihelikoptereita.
(85)
Kumpaakin hanketta arvioitaessa on tärkeää painottaa, että tutkittavana olevat toimenpiteet koskevat helikopterien tutkimus- ja kehittämisvaiheita. Lopputuotteiden luonteen lisäksi arviointiin vaikuttaa näin ollen myös tutkimus- ja kehittämisvaiheen aikana tehdyn työn luonne. Lisäksi on huomattava, että tutkittavana olevat hankkeet kestivät ainoastaan tutkimus- ja kehittämisvaiheen ajan ja ettei niitä ole mahdollista arvioida valmistussopimuksen perusteella, kuten kolmas osapuoli esittää, koska sopimus tehdään vasta myöhemmässä vaiheessa.
(86)
Italia on toimittanut näistä kahdesta hankkeesta runsaasti näyttöä ja käyttänyt komissiota vierailulla sotilastukikohdassa.
(87)
Lopuksi on huomattava, että Italia on käyttänyt sekä siviili- että sotilashankkeiden tukien oikeusperustana samaa säädöstä, lakia nro 808/85. Kuten päätöksessä 2008/806/EY todetaan, siviililain käyttäminen sotilashankkeisiin myönnettävän tuen oikeusperustana lisäsi osaltaan epävarmuutta rahoitettujen hankkeiden luonteesta, mutta toisaalta se selittää, miksei hankkeita mainittu puolustusbudjetissa.
5.1 A139-hanke
(88)
Italian viranomaisten toimittamasta asiakirja-aineistosta ilmenee, että Italian hallituksen tukemat T&K-hankkeet koskivat A139-helikopterin kehittämistä kansalliseen turvallisuuteen liittyviin tarkoituksiin.
(89)
Tutkittavana oleva hanke koski A139-helikopterin tapauksessa ainoastaan koehelikopterin kehittämistä, joka on yksi helikopterin kehittämisen ensimmäisistä vaiheista. Italia on selittänyt, että koehelikopteria hyödynnettiin vain AW149-sotilashelikopterin kehittämisessä.
(90)
Italia on esittänyt sotilaallisia asiakirjoja, joissa määritellään sotilashelikoptereille asetettavat tehtävät (ks. johdanto-osan (35) kappale).
(91)
Italia on myös esittänyt sotilaallisen asiakirjan, joka sisältää kehitettävänä olevan hankkeen tekniset spesifikaatiot (ks. johdanto-osan (36) kappale). Nämä spesifikaatiot ovat T&K-hankkeen tulos. Kolmannen osapuolen mukaan sotilaallisten vaatimusten määrittely ja sotilaallisten teknisten spesifikaatioiden laatiminen ovat sotilaallisille ohjelmille tyypillisiä kehittämisvaiheita.
(92)
Saatavilla olevien tietojen ja Italian esittämän näytön perusteella koehelikopteria on tarkoitus käyttää AW149:n kehittämiseen, ja kehittämisen loppuvaihe on kestänyt paljon suunniteltua kauemmin.
(93)
On huomattava, että AW149:n käyttötarkoitukset ja ominaisuudet todellakin vastaavat sotilashelikopterin käyttötarkoitusta ja ominaisuuksia (15).
(94)
Italia on toimittanut tietoja myös tutkittavana olevalle hankkeelle myönnetyn julkisen rahoituksen kokonaismäärästä ja Agustan yleisistä investoinneista T&K-toimintaan. Nämä luvut ovat yhtäpitäviä vain koehelikopterin alkuvaiheen kehittämiseen käytetyn rahoituksen kanssa.
(95)
Italia esitti yhtiön tilintarkastajan antaman tarkastuslausuman, jossa varmennetaan, että A139-hankkeesta aiheutuneet menot on kirjattu sotilasmenoiksi ja että ne vastaavat Italian puolustusministeriön määrittämiä tunnuslukuja.
(96)
AW149:lle määritellyt tehtävät liittyvät pääasiallisesti taisteluoperaatioiden ilmatukeen, joka on olennaista kansallisen turvallisuuden kannalta.
(97)
Italian toimittamien tietojen perusteella on pääteltävä, että AW149-helikopteri on tarkoitettu ensisijaisesti kansallisen turvallisuuden tarpeisiin, jotka määritettiin aluksi puolustusministeriössä ja joita on sittemmin tarkennettu Italian puolustusvoimien operatiivisista tehtävistä saamien kokemusten perusteella (16).
(98)
Italian toimittamat tiedot osoittavat, että Italian viranomaisten A139-hankkeen hyväksi toteuttamat toimenpiteet katsottiin tarpeellisiksi Italian keskeisten turvallisuusetujen turvaamiseksi, koska toimenpiteiden avulla voitiin vastata sotilaallisiin tarpeisiin ja rahoittaa puolustustarviketuotannon teknologian, tässä tapauksessa 296 artiklan 2 kohdassa tarkoitetussa luettelossa mainittujen sotilashelikopterien kehittämistä. Näin ollen on todettava, että saatavilla olevien tietojen perusteella ei voida katsoa, että Italia olisi kyseisissä toimenpiteissä vedonnut virheellisesti 296 artiklaan.
(99)
Italia väittää, ettei A139-hankkeesta ollut hyötyä AW139-siviilihelikopterin kehittämisessä.
(100)
On kuitenkin selvää, että se, että yritys käyttää sotilashelikopterista (A139) ja siviilihelikopterista (AW139) samaa lyhennettä, herättää epäilyksiä hankkeen luonteesta.
(101)
Italia on toimittanut yksityiskohtaisia tietoja kummastakin helikopterista ja niiden laitteista. Tietojen perusteella voidaan katsoa, että A139-siviilihelikopteri (AW139) ja AW149 ovat kaksi eri helikopteria.
(102)
Italian tuki myönnettiin T&K-vaiheen alussa sellaisen helikopterin kehittämiseen, jonka ominaisuudet vastasivat Italian maanpuolustuksen strategisia erityisvaatimuksia.
(103)
Italian toimittamat tiedot A139-hankkeen sotilaallisesta luonteesta ja kolmannen osapuolen väitteet AW139-hankkeen siviililuonteesta ovat yhtäpitäviä. Toisaalta on mahdollista ja myös varsin todennäköistä, että tuetussa A139-hankkeessa tehdystä tutkimus- ja kehitystyöstä on ollut hyötyä AW139-siviilihelikopterin kehittämisessä (17).
(104)
On huomattava, että helikoptereilla on kaksoiskäyttöisiä ominaisuuksia. Italian mukaan alalla ei suinkaan ole tavatonta, että yritykset hyödyntävät sotilashelikoptereiden kehittämiseksi toteutettuja T&K-hankkeita kehittääkseen niiden pohjalta siviilihelikoptereita.
(105)
Näin ollen voidaan todeta, että vaikka Italian viranomaiset eivät toimineet väärin vedotessaan EY:n perustamissopimuksen 296 artiklaan, vaikuttaa siltä, että nämä toimenpiteet olivat omiaan vääristämään kilpailun edellytyksiä yhteismarkkinoilla, koska ne hyödyttivät myös siviilikäyttöön tarkoitetun AW139-helikopterin kehittämistä.
(106)
Komissio tutkii yhdessä Italian viranomaisten kanssa EY:n perustamissopimuksen 298 artiklan 1 kohdan mukaisesti, miten kyseiset toimenpiteet voidaan mukauttaa perustamissopimuksen määräyksiin.
5.2 BA609-hanke
(107)
BA609-hankkeen osalta Italian viranomaiset ovat toimittaneet riittävästi näyttöä siitä, että kehitettävänä on kääntyvällä roottorilla varustetun ilma-aluksen sotilasversio.
(108)
Italian viranomaiset ovat esittäneet yksityiskohtaisen selvityksen BA609-helikopterilta edellytetyistä tehtävistä. Ne ovat toimittaneet näyttöä siitä, että puolustusministeriö on pyytänyt tällaisen ilma-aluksen kehittämistä. Tätä seikkaa kolmas osapuoli pitää yhtenä edellytyksenä sotilashankkeeksi luokittelemiselle.
(109)
Lisäksi Italian viranomaiset järjestivät vierailun sotilastukikohtaan. Vierailulla komissiolla oli tilaisuus katsella kehitettävänä olevan ilma-aluksen oikeita prototyyppejä ja laitteiden luonnollisen kokoisia malleja ja varmistua siitä, että ne oli todella tarkoitettu sotilaskäyttöön (ks. johdanto-osan 62-66 kappale).
(110)
Italian viranomaiset ovat toimittaneet tietoja myös ilma-aluksen kehittämiseen myönnetystä rahoituksesta.
(111)
Ne ovat toimittaneet myös tilintarkastajien lausumat, joissa varmennetaan, että Italian hallituksen maksamat summat käytettiin kokonaisuudessaan sotilashankkeisiin.
(112)
Lisäksi Italian viranomaiset ovat selittäneet, että kallistuvan roottorin erityisominaisuudet mahdollistavat ilma-aluksen strategisen käytön kansalliseen turvallisuuteen liittyviin tarkoituksiin, kuten merivalvontaan, jolla on Italialle erityisen keskeinen merkitys ottaen huomioon sen sijainnin keskellä Välimerta.
(113)
Erityisesti avioniikkajärjestelmien kehittämisen esittely antoi selkeän kuvan niistä kansalliseen turvallisuuteen liittyvistä tehtävistä, joita kallistuvalla roottorilla voidaan suorittaa.
(114)
Italian toimittamat tiedot osoittavat, että Italian viranomaisten BA609-hankkeen hyväksi toteuttamat toimenpiteet katsottiin tarpeellisiksi Italian keskeisten turvallisuusetujen turvaamiseksi, koska toimenpiteiden avulla voitiin vastata sotilaallisiin tarpeisiin ja rahoittaa puolustustarviketuotannon teknologian, tässä tapauksessa 296 artiklan 2 kohdassa tarkoitetussa luettelossa mainittujen sotilashelikopterien kehittämistä. Näin ollen on todettava, että saatavilla olevien tietojen perusteella ei voida katsoa, että Italia olisi kyseisissä toimenpiteissä vedonnut virheellisesti 296 artiklaan.
(115)
Toisaalta on huomattava, että kun ilma-aluksesta kehitetään samanaikaisesti kahta versiota, taitotietoa siirtyy väistämättä hankkeesta toiseen, vaikka kyseessä olisikin BA609:n kaltainen erittäin innovatiivinen alus. Vaikka - kuten Italia on osoittanut - sotilaalliseen kehitykseen suunnitellussa ilma-aluksessa on merkittäviä eroja siviilimarkkinoille tarkoitettuun versioon verrattuna, on erittäin todennäköistä, että sotilasaluksen kehittämistyössä saavutetun teknisen taitotiedon leviämisestä on ollut hyötyä siviiliversion kehittämisessä.
(116)
Näin on erityisesti Agustan tekemän kallistuvia roottorimekanismeja koskevan alustavan tutkimus- ja kehittämistyön kohdalla.
(117)
Jotta tämä alustava työ voitaisiin arvioida asianmukaisesti, on myös tiedostettava, että kyseinen työ - joka tehtiin pääosin 1990-luvun lopussa - on hyvin kaukana lopputuotteesta, joka viimeisimpien arvioiden mukaan on määrä saattaa markkinoille vasta vuonna 2013 - tai jopa myöhemmin (18).
(118)
Italian toimittamat tiedot BA609-hankkeen sotilaallisesta luonteesta ja kolmannen osapuolen väitteet BA609-hankkeen siviililuonteesta ovat yhtäpitäviä. Italia myöntää, että kehittämistyötä on tehty samanaikaisesti molemmissa hankkeissa. Näin ollen on mahdollista ja myös varsin todennäköistä, että tuetussa BA609-hankkeessa tehdystä tutkimus- ja kehitystyöstä on ollut hyötyä BA609-siviilihelikopterin kehittämisessä (19).
(119)
Näin ollen voidaan katsoa, että vaikka Italian viranomaiset eivät toimineet väärin vedotessaan EY:n perustamissopimuksen 296 artiklaan, vaikuttaa siltä, että nämä toimenpiteet ovat vääristäneet kilpailun edellytyksiä yhteismarkkinoilla, koska ne ovat hyödyttäneet myös siviilikäyttöön tarkoitetun BA609-helikopterin kehittämistä.
(120)
Näistä syistä ja EY:n perustamissopimuksen 298 artiklan 1 kohdan nojalla komission on tutkittava yhdessä Italian viranomaisten kanssa, miten kyseiset toimenpiteet voidaan mukauttaa perustamissopimuksen määräyksiin.
6. PÄÄTELMÄT
(121)
Kaikkien edellä mainittujen seikkojen perusteella komissio katsoo, että tuet, joita Italia on lain nro 808/1985 perusteella myöntänyt tutkimus- ja kehityshankkeille A139 ja BA609, kuuluvat 296 artiklan soveltamisalaan.
(122)
Näin ollen tätä 88 artiklan 2 kohdassa tarkoitettua menettelyä ei ole enää aiheellista jatkaa, ja se voidaan lopettaa.
(123)
Komission tutkimuksessa on kuitenkin myös ilmennyt, että toimenpiteet ovat vaikuttaneet kilpailun edellytyksiin yhteismarkkinoilla sellaisten tuotteiden alalla, joita ei ole tarkoitettu sotilaskäyttöön.
(124)
Näistä syistä ja 298 artiklan 1 kohdan nojalla komission on tutkittava yhdessä Italian viranomaisten kanssa, miten kyseiset toimenpiteet voidaan mukauttaa perustamissopimuksen määräyksiin,
ON TEHNYT TÄMÄN PÄÄTÖKSEN:
1 artikla
Tuet, jotka Italia on lain nro 808/1985 perusteella myöntänyt tutkimus- ja kehityshankkeille A139 ja BA609, kuuluvat EY:n perustamissopimuksen 296 artiklan soveltamisalaan. Sen vuoksi tätä menettelyä ei ole enää tarpeen jatkaa.
2 artikla
Tämä päätös on osoitettu Italian tasavallalle.
Tehty Brysselissä 28 päivänä lokakuuta 2009.

Labels: 1
4
19
7
18